الرسم واحد من فنون جميله كتير. اقدم المعروف عن الرسم هى الرسومات اللى اكتشفت فى كهف لاسكو فى فرنسا و عمرها عشرين الف سنه. فى العصور القديمه برع المصريين و اليونانيين و فى الرسم و اشتهر البيزنطين فى عصور لاحقه برسم الموضوعات المسيحيه. فى اوروبا فى العصور الوسطى اتسم الرسم بالمواضيع الدينيه و مع نهايات العصور الوسطى و بزوغ عصر النهضه الاوروبيه ظهر رسامين اوروبيين بارعين زى فرا انجلكو (1387-1455) و ماتشيو و اوتتشللو. اتميز عصر النهضه بعدد كبير من الرسامين الكبار زى ليوناردو دافينشى و ميكلانجلو و رافاييل. و ظهر من مدرسة ڤينيسيا اللى استمرت لبعد القرن الستاشر رسامين زى تينتوريتو و فيرونيزى (1528-1588) و تيسيان. و مع بدايات القرن السبعتاشر ظهر فى هولندا روبنز و فان دايك و رمبرانت و ظهر فى اسبانيا فلاسكويز و جويا. الرسم فى فرنسا فتح صفحه جديده برسامين زى انطوان فاتو ( 1684-1721) اللى برع فى تصوير المناظر الطبيعيه ، و جان اونريه فراجونار (1732-1806) ، و جان بابتيست شاردان (1699-1779). فى انجلترا بيعتبر هوجرت اول الرسامين الانجليز العظام، و اشتهر كنستابل برسم المناظر الطبيعيه. مدارس الرسم الحديثه بدأت فى القرن التسعتاشر و اشهر المدارس دى كانت المدرسه التأثيريه و مدرسة ما بعد التأثيريه اللى من روادها رينوار و جوجان و فان خوخ.